गरीबों को पढ़ने में दी आर्थिक मदद, स्वरोजगार के जरिए बनाया आत्मनिर्भर
गुरु-शिष्य परंपरा की वाहक बनीं शहर की महिलाएं
दतिया | कहते हैं महिलाएं संवेदनशील होती हैं लेकिन जब महिला संकल्प कर ले तो वह कठिन से कठिन लक्ष्य भी हासिल कर लेती हैं फिर चाहे इसके लिए कितना भी संघर्ष करना पड़े। आज समाजसेवा, राजनीति, व्यापार सहित सभी क्षेत्रों में महिलाओं का दबदबा है। दतिया में भी ऐसी ही 3 महिलाएं हैं, जिन्होंने आज भी न सिर्फ गुरू-शिष्य परंपरा की वाहक हैं बल्कि गरीब छात्रों को पढ़ने-लिखने में आर्थिक मदद करने के अलावा महिलाओं को स्वरोजगार की ट्रेनिंग देकर आत्मनिर्भर बना रही हैं। दैनिक भास्कर आज आपको रू-ब-रू करा रहा है तीन साहसी व जुनूनी महिलाओं से।
5 हजार महिलाओं को किया आत्मनिर्भर:
35 वर्षीय जन शिक्षण संस्थान की डायरेक्टर निधि तिवारी। निधि के अनुसार लगभग 12 साल पहले वह दतिया स्टेशन पर किसी काम से जा रही थीं। तभी एक दीनहीन महिला आई और काम मांगने लगी। उसके पति ने उसे छोड़ दिया। निधि ने उसकी पूरी कहानी सुनी। तभी उनके मन में महिलाओं को आत्म निर्भर बनाने का विचार आया। उन्होंने महिलाओं को सिलाई, कढ़ाई, पेंटिंग ब्यूटी पॉर्लर आदि का प्रशिक्षण देना शुरू किया। वह परेशान महिलाओं को शासन की योजना का काम दिलाने में भी रुचि लेने लगीं। एक जन शिक्षण संस्थान एनजीओ को निधि के काम की जानकारी लगी, तो उन्होंने निधि को अपनी संस्था का डायरेक्टर बना दिया। निधि को अब महिलाओं को आत्मनिर्भर बनाने में आसानी हो गई। वह अब तक लगभग 5 हजार महिलाओं को विभिन्न क्षेत्र में आत्मनिर्भर बना चुकी हैं। उनके मुताबिक गृहस्थी संभालने वाली महिलाएं स्वरोजगार के क्षेत्र में आगे आएं तो समाज बदल जाएगा।
हर साल 10 छात्रों को करती हैं मदद
शिष्य और गुरु को लेकर वर्तमान में भले ही कुछ कहा जाता हो, लेकिन हाई स्कूल सिविल लाइन की प्राचार्य अनिता शर्मा अपने योग्य शिष्यों की मदद के लिए तत्पर रहती हैं। वह हर साल 10 बच्चों को फीस में मदद करती हैं। टीकमगढ़ का राहुल घोष उन्हीं की मदद से आज डीयू ( दिल्ली यूनिवर्सिटी ) में पढ़ाई कर पा रहा है। वह जहां भी रहती हैं। सरकारी स्कूल की तस्वीर बदल जाती है। वर्तमान में सरकारी हाई स्कूल सिविल लाइन पढ़ाई व छात्र-छात्राओं को सुविधा देने के मामले में निजी स्कूलों को पीछे छोड़ रहा है। इसी का परिणाम है कि निजी स्कूल में छात्रों का संकट पैदा हो गया। सरकारी स्कूल में एडमिशन लेने के लिए छात्र निजी स्कूल से टीसी कटवा रहे हैं। इस पहल को सभी तरफ से प्रशंसा मिल रही है।
पीएचडी में करती हैं मदद
शासकीय गोविंद महाविद्यालय की प्राचार्य डॉ. कामिनी। डी लिट् की उपाधि प्राप्त एकमात्र महिला हैं। आज इनके मार्गदर्शन में 5 छात्र पीएचडी कर रहे हैं, तो 30 से अधिक कर चुके हैं। अपने ज्ञान व अध्ययन के बलबूते पर 70 से अधिक विभिन्न सम्मान प्राप्त कर चुकी हैं। डॉ. कामिनी साहित्य के क्षेत्र में देश का नामचीन नाम हैं। सन् 1952 में जन्मी डॉ. कामिनी ने शिक्षा के क्षेत्र में समाज का मिथक उस समय तोड़ा जब लड़कियों की पढ़ाई पर कोई गौर नहीं करता था। डॉ. कामिनी ने पढ़ाई की जिद की, मां विट्टन भाई ने उनका सहयोग किया। तो उन्होंने समाज की दहलीज फांद कर महिलाओं को आगे बढ़ने की प्रेरणा दी। डॉ. कामिनी के अनुसार पुरुष मानसिकतावादी इस समाज में महिलाओं का योगदान पुरुषों से अधिक है। उनके मुताबिक महिलाएं किसी बात में पुरुषों से कम नहीं हैं।
महिला दिवस पर विशेष
hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva